Cesarhanmun/geonobi-data huggingface dataset:
地名: 大興 (忠清道, 郡)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 大興 (忠清道, 郡)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 大興 (忠清道, 郡)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 大興 (忠清道, 郡)
年: 1467.0

○其金、蒙寵介知、金同良、金奉回還。 鏡城官奴永安ㆍ仲生、慶源官奴寶仲隨來, 召見之。 永安等啓曰: "五鎭之民, 皆爲李施愛脅從, 不知逆順。 及見其金等齎去諭書, 衆疑稍解, 不應施愛徵兵, 猶未盡信, 使我輩細探朝廷消息, 故來。" 上曰: "將付汝諭書遣之。" 遂賜永安等衣笠等物, 其金等綿布各三十匹。 穩城軍民等, 使其金回啓曰: "今覩諭書, 速捕施愛, 獻馘軍前, 臣等伏審聖旨, 謹作事目, 條列于後。 一, 康孝文聚水、陸軍, 反逆之謀, 已騰衆口。 去四月兵船十三艘, 來泊慶源
              厚羅土島, 平安、江原兩道兵亦聚本道, 欲盡殺居民, 遂爲不軌。 施愛密知其謀, 討殺孝文及府使宋碩孫、判官金巖, 將禦水、陸之兵, 移文諸邑, 徵會軍士而已, 略無反逆之心, 故未敢捕捉。 一, 孝文以方面主將, 依憑築城, 正當農月, 於鍾城行營, 大興土木, 累月留連, 虞候、評事、軍官、伴人、女妓、僕隷, 從者如雲, 擬於行幸, 僭越莫甚。 自慶興至五鎭, 率十五日一次供饋, 一次所需米穀, 摠八十餘石, 餘物稱是。 官府蕩盡, 民家雞犬亦爲之一空, 日殺一牛爲饌, 宴飮則二牛猶爲不足, 濫刑供給之人。 一, 孝文招致諸鎭節制使、判官于行營, 宴飮用燒酒, 至百有六十甁, 宴幣布百餘匹。 一, 聚軍士裹十八日糧, 自古富居遵海濱, 田獵盤遊, 使防禦人馬, 不得休息。 一, 兵曹曾受敎移文云: ‘節度使營戍兵過多, 而諸鎭堡戍兵過少, 可依舊例行之。’ 孝文不顧立法之意, 番上甲士盡屬於營, 賊路最緊之處, 置兵反少, 以致疎虞。 一, 宋碩孫、金巖各養私馬數匹, 多費芻豆, 人吏、軍士, 小有過差, 徵贖太急。 又於稱貸義倉, 未償之戶, 勒取牛馬, 或易胡馬, 或易皮物, 送于本家, 且賂權勢。 又權除貢納貂鼠皮, 不還民戶, 又督納未收者, 私者用之, 民生日困, 逃亡者百五十餘戶。 一, 碩孫、金巖, 距本邑三日程慶興産鐵之地, 驅民採取, 稱爲官軍器, 多造甲胄、箭鏃, 贈賂諸處。" 時, 鏡城、慶源、甲山、三水等邑之民, 皆附賊黨, 爲施愛陳訴, 其深爲施愛誑誘, 執迷不悟類此。

○命論賞告汎濫官吏者。 掌苑署別監金好山, 超資敍用, 給襦衣一領、笠子、靴; 義盈庫書吏張得昌、中樞府書吏羅敬文, 加資敍用, 給襦衣、笠子; 義盈庫奴吾乙未、春生、仲孫、貴同, 掌苑署別監金義孫、奴石丁ㆍ卜屯ㆍ樂溫, 給襦衣、笠子。 訕上之風, 自此大興。
地名: 大興 (忠清道, 郡)
年: 1468.0

○放癸酉年亂臣緣坐人外方從便者, 大丁叔金他乃、鄭冠叔純祐、安祐孼姪則金吾無只、張貴南叔末孫、奉汝諧孼叔德生、黃善寶姪張生ㆍ叔黃信、黃義軒姪末同ㆍ玉中ㆍ謹中ㆍ哲守、鄭孝全姪興生、趙順生姪趙銛、鄭苯姪世存ㆍ玉守ㆍ孝同ㆍ玉同、朴季愚姪彭老、金衍姪義同、趙完圭姪加麻耳ㆍ三元、趙藩姪永達、植培姪馬叱同ㆍ介叱同ㆍ牛叱同ㆍ永山ㆍ命山、仲恩姪介叱同、元矩叔元美ㆍ益達、高德稱姪仲規ㆍ石同ㆍ萬同ㆍ光大、金宗瑞姪永德ㆍ無適ㆍ明察、尹處恭姪上佐ㆍ尹濟ㆍ尹濱、李命敏姪孟準ㆍ銀同ㆍ銀哲ㆍ興祖ㆍ榮祖ㆍ哲同ㆍ煥昇ㆍ年同ㆍ末孫ㆍ吾乙ㆍ未同ㆍ芿叱同ㆍ仲同、李賢老叔順之、李耕㽥姪維漢ㆍ末同ㆍ季同ㆍ李儼ㆍ石同ㆍ未同ㆍ世中; 及趙衷孫給付功臣家爲婢者, 張貴南妹鶴非ㆍ末非、黃善寶妹召史、趙完圭妹精正、仲恩妹貴德、元矩妹心伊、梁玉妹義非、金有德妹莫莊、黃貴存妹厚存ㆍ閏存; 諸邑安置者, 元矩姪孝孫、高德稱姪孟規、崔老妹內隱伊ㆍ內隱德。 丙子年亂臣緣坐人內外方便從者, 趙淸老叔壽山、江山姪牛叱同ㆍ千同、河偉地姪河浦ㆍ河汾ㆍ龜同、李徽孼叔李才、權著姪權孫件ㆍ伊同ㆍ莫同、李昊姪永石、朴仲林姪斯悌ㆍ斯枰ㆍ斯楨ㆍ成年ㆍ哲守ㆍ介叱同、朴崝姪敬孫ㆍ謙文ㆍ信文ㆍ守文ㆍ思文、宋石同叔宋仞、金文起孼叔仇守ㆍ介叱知、成勝姪萬年ㆍ兆年ㆍ億年、柳誠源姪柳種今ㆍ年生ㆍ守佐ㆍ文山、李智英孼叔李遺ㆍ李義及成燃ㆍ成炤ㆍ安祖述ㆍ崔孟漢ㆍ崔季漢; 給付功臣家爲婢者, 權著妹召史、許慥妹小斤ㆍ召史、李裕基孼妹孝全、崔沔妹莫非、權著孼妹召史。 乙酉年亂臣緣坐人內, 諸邑安置者, 金處義姪犀角ㆍ文孫ㆍ龍角、叔孝忠、孼叔義松、崔潤姪孝同ㆍ哲山ㆍ哲同ㆍ水丁、奉石柱叔安唐; 官婢定屬者, 崔潤孼妹水德; 待年爲奴者, 金處義姪三角ㆍ麟角ㆍ三同ㆍ凡伊ㆍ龜角ㆍ終角、崔潤孼姪春同ㆍ小山、任實付處吳凝、義州充軍文尙德、官奴永屬海南
              李崗ㆍ咸悅
              李閒、定屬大興
              劉昭ㆍ忠州
              崔倫、流人光陽
              李宗根ㆍ順天
              安克頓ㆍ寧海
              裵孝思、晋州付處羅裕善。 時, 世子以上疾劇, 憂懼不知所爲, 議放癸酉以來亂臣叔姪姊妹之緣坐者凡二百餘人。 左議政朴元亨功臣婢妾義非, 亦在放中, 元亨頗懷不平, 謂同副承旨韓繼純曰: "義非本系賤人, 放之亦賤, 不放亦賤。 況此婢乃我功臣錄券付婢子也, 其代身亦應充給, 請申此意。" 繼純默然, 左贊成金國光謂繼純曰: "此事何不圖之於初? 今雖不卽啓達, 以黃標蔽付義非二字而下傳旨, 則不妨。" 繼純又默然, 商量者久之, 於義非二字傍付空黃標, 以元亨所言申之。 世子曰: "今朝蓬原君云: ‘緣坐者雖本系賤人, 放還本主, 亦上恩也。’ 業已議定, 不可回異。" 遂不聽。 昌孫功臣奴婢, 亦有放者, 昌孫略不介懷。 義非者, 初爲元亨再從叔妾, 旣被緣坐, 元亨遂占爲功臣婢作妾, 生二子。
地名: 大興 (忠清道, 郡)
年: 1474.0

○刑曹三覆啓: "大興囚僧六禪與在逃白丁金升老、豆他非、趙山, 刦殺行人趙乙生及僧二人, 掠奪衣馬雜物罪, 禮山囚良人金於叱同與僧六禪等, 刦安心庵强盜罪, 竝律該斬不待時, 在逃者追捕斬, 妻子依受敎, 屬所在官奴婢。" 從之。
地名: 大興 (忠清道, 郡)
年: 1481.0

○刑曹據濟州判官河濬陳言啓: "律文, 奴逃者及窩主同罪, 故私賤逃亡者與容隱者, 只論杖八十。 本國, 則非中朝之例, 大小人員, 皆以奴婢, 代薪水之勞, 以養廉恥, 所係至重。 而其招亡者, 從律輕論, 故豪縱姦猾之徒, 招納他人臧獲, 容隱役使, 不以爲憚, 詐造文記, 稱爲祖業奴婢, 謀免役價, 與切隣人, 符同隱諱, 官吏亦眩於是非, 不得杖訊, 因此詞訟日繁, 奸僞日滋, 當嚴立禁章, 痛革其弊。 《大興
                  〔大典〕
                》, 公賤逃亡者許接人, 全家徙邊。 夫公私賤一也, 而罪同罰異, 有乖大體。 今後勿揀赦前, 容隱私賤, 而未經年者, 依律文科罪, 二口以上經年役使者, 依公賤許接例, 平安道殘亡諸邑, 全家徙邊。" 從之。
地名: 大興 (忠清道, 郡)
年: 1491.0

○乙丑/受常參, 視事。 右承旨許琛, 將刑曹啓本啓: "大靜囚良女召隱今, 與奸夫姜渭良, 謀害本夫肖同, 飮燒酒, 伺其沈醉, 以杖打殺罪, 召隱今律該陵遲處死, 姜渭良斬待時。" 上顧問左右。 右議政李克培對曰: "肖同飮一器酒, 而五六度敺打時, 未得出聲而死, 可疑。" 右贊成魚世謙曰: "召內隱今同居者五六人, 其殺害肖同時, 豈無知者乎?" 上曰: "彼女預謀殺夫, 備燒酒强飮之, 使之泥醉, 乃於夜中殺之, 不得出聲。 雖有人, 豈能知之? 其依律施行。" 許琛又啓: "大興囚私奴金孫, 歐打其主得非子, 得非親往禁止, 亦以手揮置罪, 律該斬待時。" 上問左右。 克培對曰: "其文券不明, 不可的論得非之奴。" 命減死, 屬公賤。 執義李復善啓曰: "金礪石進箋獻諛, 雖新進之士, 尙恥爲之, 況宰相乎? 請遞職推問。" 上曰: "已令推鞫。 然不可逆探人意, 以爲諛悅而遞之。" 正言張順孫, 又請遞礪石, 不聽。
地名: 大興 (忠清道, 郡)
年: 1499.0

○乙未/議西征便否。 李世佐議: "建州賊屢犯邊境, 赫然之擧, 不得不爾。 但今調兵二萬, 騶卒竝計, 不下四五萬。 往還散料, 糜損必多。 本道軍需不敷, 一擧蕩用後, 若有不得已之擧, 軍需何從而出? 況此道稅入數少, 十餘年間, 未易儲峙。 癸丑年, 世宗朝大擧入征, 調發之數, 亦不至此。 其時征討規模, 具錄《武定寶鑑》, 量減軍數, 以爲後日之計。" 愼守勤、柳洵、金諶議: "虜騎犯邊, 人畜屢被殺掠。 當此之時, 大擧問罪, 孰不以爲可乎? 然有五不可, 鼠竊狗偸, 彼虜常情, 今年寇攘尤甚, 良由邊將解弛所召。 不此之顧, 遽用大衆, 不戰而先疲, 一不可也。 今年凶歉, 近所未有。 秋雖小登, 民尙艱食。 行齎居送, 八道騷然。 虛內事外, 二不可也。 平安一道, 我國門戶, 蓄積不可不敷。 今此大擧, 耗費必多。 將來之慮, 可爲寒心, 三不可也。 咸鏡道軍卒, 亦在調發之例。 城底斡朶里雖曰內附, 非我族類, 變態難料。 虛(彼)
                〔內〕
              事外, 此實啓戎心, 四不可也。 虜新犯我, 彼必有備。 況山川險遠, 而捷獲亦未可必。 徒能焚蕩其廬舍, 斬獲其老弱, 所得不能補其所亡。 且虜之乘險議後, 勢所必至, 五不可也。 事雖當擧, 有此五不可, 爲今計, 申嚴警備, 來則斬獲而已, 無已則遣一元帥, 用本道士馬, 耀兵江外, 足以示威。 且彼積釁, 有不容已, 年又豐登, 可以用衆然後, 赫然之擧, 亦未晩也。" 姜龜孫、韓斯文議: "西北鄙, 賊虜肆毒已甚, 宜興問罪之師, 然師出萬全, 未能預料。 倘不得利, 徒勞兵傷財耳。 但賊以韓世忠等爲嚮導, 深入內地, 侵犯非一, 不可謂狗偸而置之也。 臣謂, 遣一元帥, 只率平安、黃海兩道之軍, 渡江陳兵以諭曰: ‘爾惡滔天, 不可容貸。 若不亟還虜口, 繫頸世忠等以謝, 當擧兵誅戮。’ 且斥數息里之地爲限界, 斬伐樹木, 使不得越入窺覘, 退駐巨鎭, 分兵持久, 以待明春, 彼或違越, 驅逐而勦殺之, 不勞大師, 而邊患可息矣。" 安處良、洪興、李季男議: "彼虜屢犯邊境, 固當大擧, 直擣其穴, 然興師大事, 不可輕易。 臣聞, 平安一道, 積儲不敷, 加以去年凶歉, 今年農事亦未可知, 遽興大師, 實爲未安。 況彼虜負險恃固, 坐而待戰, 我率疲卒數萬, 深入其穴, 卒勝而還, 未可知也。 臣意, 姑停問罪之師, 分遣助戰之將於彼虜入寇之處, 與其邊將, 分兵守禦, 以觀其勢, 若鼠竊不止 興師問罪, 亦未晩也。" 李諿、李復善、鄭叔墀、閔師騫議: "西賊屢犯邊境, 虜殺人畜, 以軫聖上西顧之憂, 不可施仁而化, 不可賜物而感。 當擇士馬之精强者, 深入其阻, 聲罪致討, 殄殲無遺, 大示天威可也。 但近來連歲凶歉, 民産不敷。 加之以平安一道, 儲蓄亦不裕, 姑遣良將, 巡備西方, 以待豐年往討, 未爲晩也。" 李昌臣議: "臣按漢史, 元狩、太初間, 匈奴入右北平, 殺虜人民, 又入五原、酒泉。 武帝以雄才大略, 憤不自勝, 召問廷臣, 韓安國、主父偃、嚴安之徒, 皆上書諫伐, 而獨王恢進攻伐之策。 帝遂嘉納, 遣衛、霍擊之, 盡漢兵勢, 雖或克獲, 胡輒報之, 士馬物故, 亦略相當。 兵連禍結, 海內虛耗, 微輪對一詔, 幾不免爲秦矣。’ 今三衛
              野人, 辜恩負德, 屢犯西塞, 問罪之師, 在所當興。 然師還之後, 彼必來報, 邊患無時而息, 臣竊慮焉。 漢
              武又設馬邑之營, 欲誘匈奴, 使韓安國將兵邀之, 匈奴覺之而遁。 先儒嘗譏之曰: ‘一虜不得見, 況單于之面乎?" 臣愚亦以謂, 戎狄雖頑如禽獸, 而狡黠有餘。 今西戎自寇邊以來, 意謂: ‘王師朝夕必至。’ 逐水草遷徙以待之, 聞我鼓擊之聲, 則必鳥擧而雲散矣。 若大興師旅, 終不見一虜, 而還, 則費財、勞民其害幾許? 臣竊慮焉。 大抵禦戎之策有二, 赫一時之怒, 則皆欲遣將問罪; 圖萬全之計, 則固宜內修外攘, 伏惟上裁。"
地名: 大興 (忠清道, 郡)
年: 1503.0

○乙亥/御經筵, 受輪對。 都摠府經歷崔巨源曰: "臣曾爲柔遠僉使, 饋城底彼人。 酋長中樞阿速跪曰: ‘前此鎭將, 必差堂上官。 今何堂下官來耶?’ 彼人誇其己職, 不無蔑視之弊, 國威埋沒。 今後, 高嶺、潼關、柔遠、美錢、訓戎、慶興鎭, 請差堂上官。" 訓鍊副正李之芳曰: "平安道沿邊諸邑, 賊路要害, 每年冬, 設木柵, 必用大木, 年年改之。 近者旣盡, 遠伐於他, 輸轉之苦; 戍卒之弊, 莫此爲甚, 宜速築城, 以圖永逸。 但國家大興功役, 役遠道軍民, 朝夕之費, 必資邊民。 以有限邊穀, 齎布易粟者衆, 則勢將主(容)
                〔客〕
              俱困, 此亦不可不慮。 臣意, 平安、黃海兩道人及當領船軍, 逐歲抄定, 輪役築之, 每歲自二月初, 至三月晦; 又自九月初, 至十月晦, 期數十年, 則國不知役民之煩, 而邊禦永固, 戍卒設柵之弊, 亦祛矣。 臣又見邊鎭軍人防禦之苦, 一年之內, 坐甲警守之日, 多, 在家力業之時, 無幾, 衣食全寄妻孥、保丁, 而彼保丁亦避役流移, 苦戍之卒, 又從而流亡者, 比比有之, 誠爲可慮。 臣意, 人民五家或十家作統, 統主一長, 統內人物流亡及從他來匿者, 常令點撿, 告官刷括, 有不如令, 統長及戶首, 峻法繩之。 至於移入內郡者, 亦嚴法刷還, 以防邊民避役之姦, 以厚戍卒衣食之(原)
                〔源〕
              。" 掌苑署掌苑愼自建曰: "僧徒於國家, 無益而有害。 國家慮避役爲僧之弊, 年少爲僧者, 一切禁之, 皆定軍役, 勿許度牒, 是欲絶其根也。 然於式年, 取大選, 是, 不揣其本, 而齊其末也。 且公賤有實人, 願屬圓覺寺內佛堂照剌赤者, 以僧人, 納價而不役故也。 況寺有照剌赤, 僭擬宮闕, 且圓覺寺御室, 於國家無用, 亦於寺不緊, 不可仍置。 臣聞: ‘去草不去根, 終當復生。’ 臣意, 罷大選之法, 以杜爲僧之門。 又革照剌赤, 以寺僧修掃, 幷轍御室, 何如? 東西活人署, 爲病人設也。 自祖宗朝, 凡病者竝令兩署救療, 此, 良法美意也。 近者, 官吏慢不救療, 故得病之人, 或暴露於都城街巷, 呻吟相繼, 因死道傍者有之, 至於宮城之側, 亦或有病人。 令主掌官, 申明檢擧, 得病之人, 一切救療, 何如? 赦文內稱: ‘謀、故殺人外, 竝皆免罪。’ 而但律文內: ‘鬪敺殺爲首者, 絞, 而爲從者, 杖一百、流三千里。’ 《續錄》云: ‘凡犯罪入居當次人, 勿揀赦前。’ 受敎內: ‘犯三流者, 全家徙邊。’ 以此論斷, 故爲首者全免, 而隨從者未免, 用律未穩。" 豐儲倉主簿李珌曰: "盜賊興行, 未有甚於此時。 或入人家, 公行刦掠, 或刺人於大都之中, 如此恣肆, 近古所無。 臣聞: ‘視都知野。’ 輦(穀)
                〔轂〕
              之下, 尙且如此, 況遠方乎? 其所以弭之之方, 雖已申明, 而尙不自戢, 臣意以謂, 弭之之本, 未盡擧也。 古人云: ‘弭盜在於富足。’ 今中外之民, 結爲香徒, 糜費酒食, 罄竭財産, 纔及秋冬, 飢寒切身, 奈何民不窮且盜也? 市廛之民, 服飾奢侈, 侔擬士類, 以至孩提, 冠貂叚衣細紬, 奈何民不窮且盜也? 髡首逃農者, 亦是大蠹。 度牒之法, 雖已停罷, 少年爲僧者日增, 非徒軍額日減, 冗食者如此其衆, 則奈何民不窮且盜也? 故臣以謂, 弭盜之本, 在於節民用、崇儉素, 沙汰僧徒而止耳。" 通禮院引儀李墾曰: "國家爲先王陵寢, 創建五寺。 其中奉先寺、正因寺, 特賜土田、奴婢與長利之穀, 以育髡首資用。 (社)
                〔寺〕
              田已侈矣, 又何用長利哉? 兩寺之債, 遍滿列郡, 被緇之徒, 不計年凶, 橫行閭里, 催督侵奪, 民産已竭, 弊將難救。 豈可使游手之人, 坐享民膏乎? 況佛, 淸凈寡欲, 慈悲廣大, 而多蓄牛馬, 業農爲務, 甘心取利, 貽患赤子, 則於其道有負, 而貽弊於民不貲。 今後, 禁其髡, 以充軍額; 收其穀, 以助軍需, 邦本益固矣, 且軍額可實, 而不可疎也。 國家立法節目詳嚴, 而軍額不實者, 逃役之夥, 而給保之未周也。 古者, 一家從軍, 則七家奉之。 故國資於兵, 兵資於農。 今牽以三丁爲準, 而閑丁鮮少, 爲軍者無一保, 幸而得之, 非貧病老羸, 則必乳下之童, 而厭役投緇之徒, 莫之禁也。 在成宗朝, 禁度
                〔牒〕
              之敎, 昭如日星, 而奉行者, 未能體之。 及我殿下卽位之初, 首下衰佛之敎, 四方忻忭, 而其根不除, 至今滋蔓, 此, 聖明之疵政, 而耗軍之大蠹也。 伏願殿下, 上遵先王成憲; 下念初政本旨, 愼終如始, 日新又新。 《詩》云: ‘率由舊章。’ 臣爲殿下, 深有望焉。"
地名: 大興 (忠清道, 郡)
年: 1514.0

○乙卯/御朝講。 講《綱目》, 至唐主, 解縱五坊鷹隼事, 上曰: "此固善也。 夫畋獵, 上爲宗廟薦禽; 下爲閱兵、講武, 不可廢也。 然秋稼方登, 而馳逐田野, 其踏損甚矣, 不可爲也。" 大司憲李自堅曰: "夫人君好獵, 徒爲民害。 前年十月東郊打圍時, 雷雨大作, 卽命罷陣可也, 而致令軍士, 衝冒雨雪, 怨謗大興, 不可之甚也。 然大閱, 則乃習兵之事, 不徒爲獵也, 亦可時時講之。" 上曰: "此言甚是。 大閱, 非必爲獵也, 乃講武事, 而因薦禽也。 然近地則可, 遠地則不可也。" 自堅曰: "鷹有産、不産處, 雖兩界、江原亦足矣, 下三道, 不須封進。" 上曰: "鷹牌爲薦禽, 不可廢也。 只令兩界封進亦足矣。" 領事宋軼曰: "田獵之事, 古之人君, 無不好之。 夫聖明無愈成宗, 而初年, 置左右鷹坊, 後苑多畜麋鹿, 其後放獐鹿、罷鷹坊, 此至善之事也。 不須遠法帝王, 惟法成宗。"上曰: "封進減數至當。 然私鷹至多, 侵害稼穡, 亦令禁止, 何如?" 軼曰: "上敎甚當。 宗親與朝官, 多養私鷹, 令兵曹禁制爲當。 但老宰相與有老親者, 不可竝禁。"正言南孝義曰: "原城君
              邊脩家奴, 打殺隣家女。 人命至重, 邊脩不能戢下, 請竝推之。" 上驚曰: "近來殺人之弊, 何至此乎? 邊脩事, 其實未可知也。 當令法司詳問以啓。"
地名: 大興 (忠清道, 郡)
年: 1517.0

○臺諫啓前事。 憲府啓曰: "咸鏡南道, 前以有邊釁, 革評事立虞候。 若復立評事, 擇遣文臣, 則主將與之圖事, 而守令亦知謹畏也, 請依舊復立評事。 選上奴子番價, 初無定式, 至於猥濫, 故一朔之價, 初定常木緜五匹, 猶有猥濫之弊, 易以五升木緜三匹, 令司瞻寺
                〔司贍寺〕
              收頒也。 五升木緜三匹, 則常木綿, 乃至於六匹, 然則過於五匹之數。 請減五升木緜半匹, 以二匹半, 准計常木綿五匹之數。" 諫院啓曰: "吏曹久廢職事, 故停啓。 前宜城尉
              南致元奴子訴良于刑曹, 久不復現, 捉致其妹而問之, 則曰: ‘本主率去, 不知去處。’ 刑曹督現, 則致元畏其形迹敗露, 與其元告之妹, 符同而自納次知。 元告者無發狀還隱之理, 致元致害情狀判然。 請移刑曹推案於法司, 推治致元之罪。 雖自己奴子, 三度得伸前, 歐打致害, 則別立法痛治。 且聞前者亡失祭服、祭器人等, 刑曹擬徒以下者五十餘人照目, 去七月初六日到政院, 政院用情淹置, 以待大妃康寧之赦, 二十一日始啓。 用權操弄如此, 末流之弊, 不可勝言。 且聞吏胥之徒, 多受賄賂, 以成其姦, 尤爲驚駭。 色承旨及吏胥等, 請竝令法司痛治。" 憲府啓曰: "慶尙右道兵使曹閏孫營城內築臺作亭, 窮極侈麗。 前任左道水使, 營建亭子, 亦極宏奢, 竝爲風雨所拔。 不恤軍卒, 妄興功役, 積怨召災。 全羅左道水使金世熙, 前任薺浦僉使時, 兵火之餘, 創建大廳, 窮極壯麗, 侔擬宮闕, 困弊軍卒。 穩城府使申玉衡, 前任慶尙左道水使時, 營建大廳, 大興功役, 窮極壯麗, 侔擬宮闕, 勞弊軍卒。 請移文推之。" 傳曰: "柳墉、金世鈞、曹起漢遞之。 咸鏡南道評事復立事, 此建置沿革之事也, 選上番價事, 其初該曹所磨鍊也。 皆當問于大臣及該曹。 南致元事, 移法司推治。 祭服、祭器遺失人推考啓目淹置政院事, 色承旨及吏胥, 皆令法司推之。 曺閏孫等作公廨事, 大抵舊官舍, 或至於頹廢, 則可仍修補也。 雖修改而務爲宏大奢侈, 則弊必及民也。 況新創樓觀亭榭, 乃爲游觀之所乎? 憲府之推治, 當矣。"
地名: 大興 (忠清道, 郡)
年: 1528.0

○咸鏡北道兵使馳啓曰: "鏡城地勢, 元是低微, 西北兩洞之水, 來注營城, 而西洞之水, 源出長白山, 萬壑爭流, 合爲一洞, 沛然直下。 若遇大水, 則未及隄防。 臣自三月, 率入番之軍, 修築防川, 列植柳木, 外加石築。 又由大石高厚積置, 役重力微, 故時或令城內居民及營奴婢竝役。 今月十三日, 大雨如傾盆, 兩洞水勢大起, 橫奔失道, 衝破大路, 漂沒民家, 不得已徵發富寧以南各邑軍人, 嚴備器械, 大興功役, 庶可壓勝。 世宗大王朝, 以本府城子低小, 又有水災, 大臣獻議, 當移置于龍城云。 但議移鎭便否, 不及水災防備之事。 今以防胡之人, 亦事防川, 軍勞力分, 誠非細慮。 其爲防備之策, 命議施行。" 云。
地名: 大興 (忠清道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 大興 (忠清道, 郡)
年: 1594.0

○司諫院啓曰: "大興縣監姜仲龍, 性本貪婪, 虐民無忌。 戶曹佐郞沈秀峩, 自上年, 句管軍資倉錢穀, 已有不職之失。 今年, 寓居龍山倉底, 多行鄙陋, 稅船下陸之時, 縱奴作弊。 請竝命罷職。" 答曰: "依啓。"
地名: 大興 (忠清道, 郡)
年: 1614.0

○王引見平安兵使李時言。 王曰: "(卿久在北道, 虜情如何云乎?" 李時言啓曰: "小臣受命下去, 首尾三年餘矣。 仍聞虜情, 則老酋自大勝忽賊後, 深處胡人, 幾盡掠去, 酋勢日熾, 於我西北, 似不好矣。" 王曰: "北道防備之事何如耶?" 時言曰: "小臣往來西北, 見其防備, 則城池、器械、弓箭等具, 自朝廷另加嚴勅, 似無虛疎之患。 第於年前厲疫大熾, 死亡者幾至萬餘, 邊上無人。 賊若來侵, 難以禦之。 一道軍民, 爲之憂慮爾。" 王曰: "本道防備等事, 勝於北道耶?" 時言曰: "本道與北道大相不同。 北道則爲將者日思防備, 居民亦思固守。 而本道則昌城、碧潼等地, 實與老酋接境, 而昇平日久, 居民不爲預防, 爲守令者, 亦似玩愒。 且物力雖相似, 而城池、器械則多不及於彼矣。 北道軍丁, 似爲精鍊, 至於女人, 亦習放砲, 而本道則邊氓數少, 防備疎虞。 小臣下去後, 察其軍情, 稟啓(以)爲之矣。 今者天朝, 以征討老賊事徵兵, 而我國軍丁, 甚不精銳, 是誠可慮。 且想老賊形勢, 若不得犯天朝, 則不無來寇我境之患矣。" 王曰: "天朝若爲征討, 則老酋可以蕩覆乎?" 時言曰: "天朝大擧措, 臣不能遙度, 而老賊非等閑部落之比矣。 臣曾見其行軍等事, 號令嚴肅, 器械精利。 今若爾深入其窟穴, 則主客之形勢懸異, 臣不無過慮焉。" 王曰: "老酋何如是强盛乎, 且其軍數幾何耶?" 時言曰: "老酋兵數, 臣未的知, 而本部精兵, 幾至萬餘。 至計其所掠忽賊騎卒, 則不下數萬人矣。 此賊自丁未年, 到處戰勝, 始得熾大, 然渠大興土木之役, 故其軍丁怨苦, 皆思逃避云矣。" 王曰: "賊若來寇我境, 何以禦之?" 時言曰: "老賊若來, 則我可固守城池, 以待之矣。 彼以逸騎馳突, 決難制勝。 臣昔在唐兵陣中, 目見島山、稷山等地, 戰倭之時, 則倭兵極爲精銳, 而不敢支敵於遼、薊之騎卒矣。 今若不幸彼賊來寇, 則深溝高壘, 勿與之戰, 使賊進無所攻, 退無所掠, 竢其班師之時或夜斫可矣, 而其鋒決不可當。 臣常與同僚相勉曰:　‘其賊甚强, 愼勿輕犯。’ 云爾。" 王曰: "人心不固, 無城池, 何以守之乎?" 時言曰:　"不戰則已矣, 而平原、廣野旣不得交鋒, 城池亦不能守之, 則無可奈何。 人心雖惡, 而紀綱稍存, 豈如壬辰年棄城而逃散者乎? 如北道則軍丁雖少, 而人心則不變, 多有死長之心矣。 大槪臣長在戎馬間, 熟諳軍情。 不可以徒刑, 亦不可以徒惠。 必也恩威竝濟而後可矣。 如有賞賜之物, 則軍心咸悅焉。 臣曾於北道受命下去時, 自上多賜弓矢等物, 而何能盡給許多軍士? 或以五介矢分給之。 兵曹所給賞木五同, 亦不能周給, 至以數尺布, 均於分給。 則軍心胥悅。 若優備賞賜之物, 勸懲之則可得其歡心矣。" 王曰: "卿下去後, 有不自斷者, 一一稟啓。 則當與廟堂議處焉。" 時言曰: "臣敢不承命, 第天朝徵兵之事, 老酋若得聞知, 則必向我怨怒矣。 前聞老賊爲我國言曰: ‘朝鮮之一草、一木, 亦未嘗蹂躙矣。 朝鮮雖與天朝爲父子之國, 而其何能背我厚義, 故自生亂乎?’ 云云。 是誠可慮。 且邊上防禦處, 文官差往者, 以武弁代送何如?" 王曰: "當議而處之。" 王曰:) "邊將等殿最, 必須嚴明, 虜情亦可詳探。 器械預爲繕修, 十分謹愼爲之。" 時言曰: "臣敢不承上命, 竭力爲之乎? (臣於前日下去時, 滿浦近處, 有所切胡人。 且臣管下人, 亦有與胡人相切者, 臣今率去矣。 使此漢等持厚賂, 往探之, 則賊之祕密事, 雖未能知, 而其動兵與否, 或有得知之路矣。" 【建州夷酋, 佟奴兒哈赤, 本名東㺚。 我國訛稱其國爲奴可赤, 此本酋名, 非國名。 酋本姓‘佟’, 其後或稱‘金’, 以女眞種故也。 或稱‘雀’者, 以其母呑雀卵而生酋故也。 今者國號僭稱金, 中原人通謂之建州。】)王曰: "在逃諸賊及朴賊, 另飭各鎭堡, 使之譏察。" 時言曰: "小臣亦有此慮矣。 朴賊若不自盡, 則或逃胡地, 或入於中國矣。 其要害之地當使嚴守, 各鎭堡等亦爲戒飭, 荒唐之人, 使之各別跟捕之爾。" 權縉
              啓曰: "賊若投入上國, 而偸生則已矣, 又或逃走胡地, 則亦無可奈何, 而厚賂藩胡, 使之密密譏察, 則或有得知之路。 亦須縝密探知, 勿使彼胡而起疑爲當矣。" 王曰: "可。 平安道則李時言旣已聽去, 而北道則何以爲之乎?" 縉曰: "卽方分送諭旨矣。 可以此意, 竝爲密諭之矣。" 時言曰:　"臣有自前, 所切胡人厚賂之。 因以此意, 密密開諭而問之, 則或有探知之路矣。" 縉曰:　"此皆過慮, 賊必在我境之內也。 爲監、兵、守令者, 孰不欲捕捉, 而其害反及於平民, 以致騷擾之謗, 故或有玩愒之患。 此賊豈與鳥獸、草木而同居乎? 山而有僧, 海而有篙工, 四方上下, 俱有人焉, 萬無獨居獨生之理, 而日月已久矣。 外方設捕之擧措, 今年異於前年, 臣竊痛焉。" 王曰: "無乃逃入倭中乎?" 縉曰: "西北道則連陸, 或有逃投之患, 而倭國則大洋難越。 前者釜山等地, 此賊雖有交利之事, 而必也乘舟而後往, 則彼賊豈能獨爲運舟而往哉?"
地名: 大興 (忠清道, 郡)
年: 1617.0

○推鞫廳啓曰: "鄭仁馨供稱: ‘上年八月間, 捧吏曹參判柳夢寅柬, 往大興縣推奴婢, 得見出身白千壽, 則千壽言: 「我有刎頸交四人, 欲與汝浮海入中國, 求爲將帥, 領千兵出來爲逆」 云云。 逆謀節次, 則千壽詳知之。 而恐其漏泄, 陰囑捕盜軍官, 捕捉亂杖, 命在頃刻, 故敢此上變’ 云。 仁馨所供如此, 白千壽及同聽千壽奴福伊拿問後, 處置爲當。" 答曰: "依啓。"
地名: 大興 (忠清道, 郡)
年: 1621.0

○備邊司郞廳, 以領議政(臣)
              朴承宗意啓曰: "伏奉前後問于臣議啓之敎, 而臣重被人言, 席藁私室, 雖有下詢, 揆分難答, 而憂國一念, 發乎肝肺, 湯火尙不避, 其可無一言乎? 況臣抱病垂死, 今日不言, 明日就木, 雖欲進計, 其可得乎? 其一曰: 毛將事也。 仰聞毛將已到定州, 或云將向泰、朔。 臣(之)意, (恐不可也。)
              此賊善於偵探。 若知毛將, 移入內地, 或向山郡, 則賊必縱兵直擣, 繞出安、定之間, 則國事去矣。 當初毛將之來, 旣由水路, 我國答胡之言, 又稱入島, 是則可欺以方。 (虜亦疑之,) 今日不敢遽犯者, 安知不出於此也? (壬辰年, 自上駐駕龍崗分司, 以臣爲督戰官送于海西, 寔至月十八日也。 臣由三和絶河而渡。 臘月念間, 兪泓自請爲體察使, 亦渡河而東。 蓋以)海水極鹹, 且有潮汐, 雖冬月, 可以行舟(也), 毛將雖不肯遽入海島, 先令剃頭歸順者, 捲入海島, 晝則多張旗幟, 夜則列炬萬柄, 使光照數百里, 則鎭江之賊, 必望而知之。 此虜豈肯捨鞍馬, 而爭舟楫乎? 此弭兵之一計也, 而亦足以制剃頭反側之心。 然口談不如身履, 遙度不如近見, 令當事之臣, 悉心周旋, 終歸無患幸甚。 其二曰: 胡書事。 奴酋連送二書, 責以難行之事。 斷以大義, 則斬(其)使焚(其)書, 上告天子, 下諭八方, 發兵致討, 以快神人之憤, 固可也。 旣不能如此, 則宜思第二件。 鄭忠信則稱疾臥于義州, 使小譯措辭入送, 偵探賊情亦一計也, 而阿彌太住
                主
              之來, 小譯已爲往來, 今之入送, 恐或無味也。 
                (池)應春之初來, 便以鄭遵之言, 答報於太主, 婉曲措辭, 俾不至激怒, 亦一計也, 而非但時日已久, 賊將皆向那邊, 鄭遵通書, 反惹事端, 此兩事, 恐難爲也。 事有機會, 間不容髮。 有如病人, 寒勢熱交攻, 俄頃之間, 變症百出, 千里議藥, 難得對劑, 終恐無益也。 小譯之送、鄭遵之答, 已失機會, 則到今決難輕議而貽悔也。 其三曰: 入衛事。 昔符
              
                苻堅壓境, 桓沖深以根本爲憂, 送兵入援, 謝安却之。 雖在危急之時, 豈可無鎭物之意? 今若多調萬餘兵, 則諸道騷然, 必有意外之患。 (秦發閭左, 盜賊大興; 唐督石壕, 餘民逃散。 此)在所可慮, 然京城孤危, 人心叵測, 入衛之兵, 不得不調。 (昔蕭銑罷兵營農, 纔留宿衛, 終未免敗亡之患。) 古人云: ‘勇於戰、怯於守。’ 諸道兵使, 抄帶精銳, 登時入援, 宜急而不宜緩也。 駐於何地, 餉於何糧, 當責戶兵曹耳。 且臣與同僚, 所見終始無違。 近緣臣遘疾沈綿, 不與人接, 有何一分專主講和之心哉? 特以虜勢漸熾, 國勢漸弱, 每欲以禮自固, 姑緩兵禍而已。 然正論之人, 心常嘉悅曰: ‘國家不可無此等正論。 必須培養正論於此, 彌縫賊釁於彼。’ 實出於愛君誠心, 而臣性不受牢籠, 言不喜邊幅, 被人猜疑, 一至於此。 蘇轍所謂沮之, 則引退者, 正爲臣今日道也。 (其)安敢與人爭衡, 又安敢辦得職事? 況今朝議, 皆以正論爲尙, 或者以爲廟謨有後尾。 臣雖無識, 豈不知正論之可尙, 後尾之可畏? 惶恐敢啓。" 傳曰: "(啓意具悉。) 夷狄之患, 自有天地以來, 何代無之? 周
              
                太王･文王之聖德、漢
              高祖･唐
              太宗之雄武, 皆有隨時制宜之道者, 實出於爲社稷、爲民生之計也, 當時未聞有譏議, 國家賴之而久安。 不幸今者, 何物怪鬼, 罔知時變, 徒爲酸論, 欲壞我國事, 而備局諸臣, 莫察膠柱皷瑟之不可, 擧皆結舌, 袖手旁觀而囁嚅, 人臣循國, 豈如是乎? 惟卿休戚與同, 以社稷爲重, 則苟利於國, 終始永肩, 何畏多口, 一向牢入乎? 惟予在矣, 幡然而起, 盡心規劃, 勉副予望。 鄭遵答書、胡譯入送, 已失機會, 則終乃不答不送, 亦有後憂耶? 此事極重, 從速議處, 他餘條件, 竝急速擧行。"
地名: 大興 (忠清道, 郡)
年: 1661.0

○忠淸道
              大興縣私婢見玉, 一胎産三兒。 曾在甲午, 亦産三子, 俱生存, 亦異事也。

○忠淸道
              大興縣私婢見玉, 一胎産三子, 曾在甲午, 亦産三子, 俱生存, 異事也。
地名: 大興 (忠清道, 郡)
年: 1675.0

○辛巳/以災異, 延訪大臣、諸宰。 許積、許穆請因災策免, 仍略陳修省之道。 鄭知和曰: "近日閭閻騷動, 至云造兵車, 欲渡江, 期在二月。 又有問於臣者曰: ‘領相旣爲體察, 何日興師?’ 亟思鎭定人心之道, 則天災可弭。 且五家統、紙牌等法, 亦可亟停也。" 閔熙曰: "卽位之初, 衆務竝作, 兼之以復讎雪恥, 伸大義之說, 其名則好, 而時勢有不然者。 下民轉相驚疑, 上干天災, 亦無足怪矣。 且近日, 一邊之人以不仕爲高致。 士夫如此, 國何以安? 風俗如此, 寅協難望。 以臣所見, 國無威令, 爲召災之道矣。" 柳赫然曰: "兵家必務實而諱名, 近日事, 臣實憂之。" 吳挺緯曰: "朝廷上事可怪。 元宗追崇時, 擧朝雖皆爭之, 旣定之後不敢言。 今日則釐禮之後, 似不敢更爲他論, 而時烈之徒, 皆以退去爲立節, 氣象甚不佳。 如是而豈不上干天和乎?" 睦來善曰: "大明之恩, 豈可一日忘, 而復雪之事, 輕行於不可爲之時可乎? 領府事亦以此意陳箚矣。 人心定則天意可回, 臣意如此矣。" 閔點曰: "近日作事無漸, 城池、兵車一時竝作, 虛聲先播, 恐有意外之患。 上天示警, 或以此耶?" 金錫冑日: "卽今都下, 訛言洶洶, 外方亦必然矣。 《韓非》
              《說難》曰: ‘胡可伐也, 戮其人而襲其國。’ 此古人用兵之法也。 如李同揆者, 直欲長驅入伐, 可謂迂儒也。 燕人畏之, 正今日之謂也。 今日急務, 惟在於鎭定人心。 且紙牌可行於有紀綱之時, 今時則不可爲也。 熙、挺緯所達, 與臣意異。 裵度云: ‘朝廷處置得宜, 則韓弘輿疾討賊, 承宗斂手削地。’ 如使今日處置, 果能得宜, 渠輩豈有退去之理乎? 臣惟望朝廷擧措之無失而已。" 沈梓曰: "弭災之道, 不外於修德安民。 今雖有將有兵, 亦難渡江。 殿下獨不聞陳橋之變乎?" 柳命天曰: "耕當問奴, 織當問婢。 今欲造車, 先得其將而後可也。 紙牌法, 自嶺南來者, 皆言民甚騷擾, 徐議之何如?" 兪夏益曰: "方今朝無寅協之美, 民多怨咨之事, 願殿下修德安民。" 李宇鼎曰: "三南巡撫, 民弊不貲。 又因造車, 人心驚疑。 都案廳紙牌、五家統之法, 亦爲民怨之一端。 向時時烈輩, 誤定大禮, 今罪魁勘律, 處置得宜。 君臣上下, 協心圖治, 則民怨可祛, 天災可消矣。" 積曰: "體府事, 臣亦前後爭之。 鄭致和旣箚陳此意, 而鄭知和亦言之, 臣竊爲國憂之。 是以, 臣初欲待使臣之回矣。 敎、諭書、密符, 竝勿爲之何如?" 上曰: "可。" 來善曰: "崇虛名而受實禍。 如體府事, 絶勿爲之可矣。" 積曰: "五家統、紙牌則決不可罷。" 上曰: "仍存。" 積曰: "造車, 權大運則力排, 而尹鑴以車欲決去就。 古人有以千金買死馬者, 臣意雖費數千金, 造車而不失賢士, 宜勉從矣。" 錫冑曰: "不得保鴨綠以東, 而用車於何處乎? 造無益之物, 決進退之計, 臣所未曉。" 積曰: "今日尹鑴不入, 不可遽停。 待他日入來, 論以群議如此可矣。" 上曰: "我國地勢, 與中國不同。 旣非平原曠野, 則車何以行?" 宇鼎曰: "兵車非徒無益, 反有害矣。 尹鑴豈以車, 決其去就? 速停之可也。" 上曰: "兩南勿爲造車。" 積曰: "士或有慕虛名而欲仕者, 必曰: ‘胡可伐。’ 無根之說, 尙致騷動, 況眞有言者乎? 如此之疏, 時時而入, 甚可憂也。" 錫冑曰: "如此疏章, 禁之可也。" 上曰: "今後, 如此疏勿捧。" 積曰: "勿捧亦煩。 捧入而置之可也。" 宇鼎曰: "如此疏, 雖入勿下批可矣。" 積曰: "洪得禹等之疏, 殊極駭愕。" 上曰: "然。 謂善道孫者誰?" 積曰: "指沈檀也。 追奪之啓, 非檀所草, 乃李袤也。 金錫冑處置得宜之說, 亦不免於偏矣。" 命天曰: "得禹等稱以爲師伸冤, 何敢爲是言? 施罰太輕, 加罪可矣。" 穆請停大興城役, 積以爲不可半途而廢。 又以李㫼疏, 兩南請依兩界例, 令本道, 分設殿試, 從之。
地名: 大興 (忠清道, 郡)
年: 1678.0

○引見大臣、備局諸臣。 訓鍊大將柳赫然請以軍器寺所在鳥銃千柄、長片箭各千部、筒兒五百部, 移送大興山城, 從之。 刑曹判書李元禎曰: "公私賤良妻所生從母役之法, 固是爲國家計, 而近來民俗極詐, 私賤之取良女爲妻者, 厭避良役, 稱以班婢, 從實懸錄者, 十無一二。 本欲廣良民之路, 而適爲長奸僞之資。 當初事目以己酉正月初一日子時爲限, 而叛主之奴, 又從而伸縮其生年月日。 以此奴主間詞訟益繁, 虛實莫辨, 設法未久, 弊端已滋, 合有變通之道。" 領議政許積曰: "己酉宋時烈建議時, 臣以前頭, 必有難處之事陳達。 今纔十年, 其弊如此, 奴主之訟紛紜, 而倫紀以之斁敗。 而到今變更, 事係重大, 更詢于他大臣何如?" 上曰: "然。" 後因諸大臣議, 良女所生, 還從父役。 元禎又言: "私賤之投屬於內司者, 厥主四度得決, 而內司防啓, 更令就訟, 先朝成憲之壞, 自內司始矣。" 積曰: "四度得決者, 勿許聽理, 旣有先朝受敎, 宜亟棄之。" 上命還給本主。 大司諫閔宗道以金壽興敍命還收事連啓, 上曰: "壽興異於庶官, 旣敍用則將復爲大臣, 還收可也。" 時有南二星放釋之命, 宗道又爭之, 上以與當初誤禮者有異, 不允。
地名: 大興 (忠清道, 郡)
年: 1680.0

○姜萬鐵旣服, 當伏誅, 上命還發配所。 萬鐵, 堅之妻弟, 而萬松之異母兄也。 與元老等爲堅腹心, 首倡凶謀。 及事端旣露, 不得已與元老上變, 而猶牢諱不明言。 及堅拿入, 相見涕泣, 有眷眷不忍之意, 遂受刑遠配, 人皆憤之。 及元老爲李元成所告, 乃引萬鐵, 遂更拿來, 刑訊累次, 與元老面質, 互發凶謀狀。 萬鐵遂就服曰: "堅自聞元老伏甲之說, 始爲體府復設之計, 使台瑞往見鑴、元禎, 使之周旋, 則二人皆以爲可。 上年七月柟、堅之相會也, 堅曰: ‘上之動靜, 吾輩不可不知。 大監有親切宦侍乎?’ 柟曰: ‘吾有數三親切者, 而此輩若非行賂, 難得歡心, 奈何?’ 堅曰: ‘死生關頭, 財物何足惜乎?’ 柟曰: ‘然。’ 堅又嘗言: ‘禁中有龍變, 今年必有大禍。 吾輩之事, 當趁其前爲之。’ 自上年八九月間, 勸其父使柳赫然團束伊川屯軍, 以爲大興山城守堞之用, 而旗鼓工匠及作隊節目等事, 積與赫然極力顧見。 今年二月, 萬松之下往伊川也, 來自堅處謂曰: ‘許正字言: 「汝旣團束屯軍幸甚。 須加意操鍊。 今番之功, 汝當爲萬戶。 前頭必因此做大官矣。」’ 翌日往見堅, 問其與萬松言者何意, 則堅曰: ‘吾欲待有變, 而元老每以俟河之淸爲言。 體府五屯之軍糾合, 則過千, 而屯將皆吾親信之人, 可以締結成事。’ 一日台瑞與元老同在堅座, 台瑞曰: ‘挺昌推太乙數, 今年國家當有內變。’ 云。 堅曰: ‘體府五屯之軍, 已令訓將團束, 而萬松先爲作隊, 可謂陳勝之首事。 國家若有變, 可以調發上京矣。’ 答以 ‘卽今北報騷屑, 托以防胡而調發, 則好矣。’ 堅曰: ‘何必托以防胡? 扮作胡兵以劫之可也。’ 元老曰: ‘胡服何以備之?’ 堅曰: ‘紅段及唐布等物, 不可不備。’ 云矣。 答以 ‘明日吾當發行, 其勢其難及。’ 云, 則堅曰: ‘吾當造備, 使奴順吉送於汝處。’ 其後時勢猝變, 未及送來, 而堅家敗。 當積之出往江上也, 往見堅則堅知事已露, 言於己曰: ‘今雖有上變之事, 汝與元老宜以偶然見柟承服, 而元老終不可信, 汝須入京, 急送元老於鄕曲。 吾家大人, 上所親幸, 若過數十日, 無上變之事, 則必更召還矣。 然上意之難信如此, 若幸復入, 則不可不急用胡服之計。’ 云。" 旣結案, 上下敎曰: "萬鐵前後飾詐欺隱之狀, 雖與元老無甚差異, 第念元老之承服, 實由於萬鐵明白指證, 亦不無當初發告逆魁之功。 而一倂正法, 關係後弊, 不可不參酌處之。 姑待獄事究竟, 特爲還發配所。"